Škotski parlament usvojio je u utorak plan po kojem će higijenski ulošci biti besplatni za sve žene u državi, prvoj na svijetu koja uvodi tu mjeru.

Po novom zakonu, tamponi i higijenski ulošci bit će dostupni na javnim mjestima kao što su društveni centri, centri za mlade i ljekarne.

Državu će to godišnje stajati 24.1 milijun funti.

Zakon je u prvom čitanju prošao sa 112 glasova za, nijednim protiv i jednim suzdržanim.

Prijedlog sada ide u drugo čitanje u kojem zastupnici mogu predlagati amandmane.

Predlagačica zakona Monica Lennon rekla je da će usvajanje zakona biti "prekretnica za normalizaciju menstruacije u Škotskoj i poslati poruku ljudima koliko ozbiljno parlament doživljava ravnopravnost spolova".

Škotska je 2018. postala prva zemlja na svijetu koja je besplatne higijenske uloške i tampone uvela u škole i na sveučilišta.

Ti se proizvodi u Ujedinjenom Kraljevstvu oporezuju stopom od pet posto. Vlada bivšeg premijera Davida Camerona željela ga je ukinuti, ali to nije učinila uz obrazloženje da su joj ruke vezane europskim pravilima.